**predkladacia správa**

**Návrh Národnej stratégie trvalo udržateľného rozvoja (ďalej len “NSTUR”)** vypracovali v rokoch 1999-2000 s podporou Rozvojového programu OSN (UNDP) v rámci projektu ”Podpora trvalo udržateľného rozvoja v Slovenskej republike” odborníci rôznych odvetví a profesií sústredených pri Regionálnom environmentálnom centre Slovensko.

Príprava NSTUR sa uskutočnila v rámci určených spôsobov a zásad tvorby (participatívnosť, transparentnosť, prístup ”zdola-nahor”) a vzájomnej koordinácie činností zložiek projektu pod vedením 29-člennej **Riadiacej komisie pre NSTUR**. Výsledkom jej práce bolo zainteresovanie zástupcov všetkých hlavných skupín spoločnosti podľa Agendy 21 do vypracúvania celospoločensky prijateľnej a prospešnej NSTUR, čím došlo **k realizácii uznesenia vlády SR č. 655/1997 o uplatňovaní Agendy 21 v Slovenskej republike.**

V zmysle citovaného uznesenia vlády SR sa zástupcovia všetkých zainteresovaných rezortov podieľali na tvorbe NSTUR ako riešitelia alebo konzultanti. Do **prípravy dokumentu** sa zapojili početné odborné organizácie rezortov a vedecké inštitúcie (napríklad Výskumný ústav vodného hospodárstva, Slovenská agentúra životného prostredia, Lesnícky výskumný ústav, Slovenský hydrometerologický ústav, Štátny geologický ústav Dionýza Štúra, Slovenská akadémia vied, Univerzita Komenského, Technická univerzita, Slovenská poľnohospodárska univerzita), odbory (Konfederácia odborových zväzov), podnikateľské a priemyselné subjekty (Asociácia zamestnávateľských zväzov a združení SR, Slovenská obchodná a priemyselná komora), združenia samospráv (Združenie miest a obcí Slovenska, Únia miest a obcí Slovenska), mimovládne organizácie a záujmové združenia (Spoločnosť pre trvalo udržateľný život, Ekopolis, Ľudia a voda, Nadácia Environmental Training Project Slovensko a iné).

**Analytickú časť** vypracovali skupiny odborníkov v rozsahu 1810 strán (úvod – 70, prírodné zdroje – 360, ľudské zdroje – 260, kultúrne hľadiská – 150, ekonomické hľadiská – 500, inštitucionálne hľadiská – 370, rizikové faktory - 100). Jej jednotlivé kapitoly zoponovali nezávislí oponenti. K ďalšiemu posúdeniu odbornou verejnosťou, objektivizácii a načrtnutiu orientácie, štruktúry a zásad stratégie sa 12.-13. apríla 2000 uskutočnil celoslovenský seminár *”Od analýz k syntézam”*. Podľa jeho záverov riešiteľské skupiny upravili analytickú časť dokumentu, vypracovali **syntézu** a **prvý ucelený návrh NSTUR.** Tento návrh bol predložený na verejné pripomienkovanie, na posúdenie v rámci procesu strategického environmentálneho hodnotenia (SEA), na odsúhlasenie Riadiacej komisii pre NSTUR a na **medzirezortné pripomienkové konanie**, ktorého vyhodnotenie sa uvádza osobitne. Z hľadiska uľahčenia štúdia materiálu a jeho systémového členenia sa analytická časť (východisková situácia), ktorá obsahuje aj koncepčné prvky a výzvy, začlenila v zmysle požiadaviek niektorých rezortov do vlastného komplexného návrhu NSTUR. Za jeho jednotlivé kapitoly, resp. subkapitoly **zodpovedajú kompetenčne príslušné ústredné orgány štátnej správy** (gestori ukazovateľov trvalo udržateľného rozvoja (TUR) a kapitol AGENDY 21) a **odborné organizácie**, disponujúce požadovanými informáciami.

**Medzirezortné pripomienkové konanie bolo ukončené bez rozporov s tým, že jednotlivé pripomienkujúce orgány štátnej správy požiadali o vypustenie opatrení v ich kompetencii z návrhu uznesenia vlády SR a o generalizované znenie ukladacej časti na trvalé „zohľadnenie princípov a kritérií TUR a uplatňovanie zámerov, priorít a cieľov NS TUR v pripravovaných stratégiách, koncepciách, programoch a právnych predpisoch“. S týmto návrhom nesúhlasila Rada vlády SR pre TUR na rokovaní 26. júna 2001 a materiál bol stiahnutý z programu rokovania vlády SR 27. júna 2001, čo spôsobilo kolíziu s plnením Prioritných úloh vlády SR a Plánu práce vlády SR na rok 2001. Následne podľa záverov Rady vlády SR pre TUR došlo k úprave niektorých formulácií a aktualizácii starších štatistických údajov v texte NS TUR a najmä k doplneniu návrhu uznesenia vlády SR o konkrétne opatrenia. Nové znenie prerokovala a upravila Riadiaca komisia k NS TUR 4. septembra 2001, doplnená o zástupcov Ministerstva financií SR a Ministerstva spravodlivosti SR. Takto spoločne odsúhlasený návrh opätovne prerokovala 20. septembra 2001 Rada vlády SR pre TUR, ktorá súhlasila po menších spresňujúcich úpravách textu NS TUR a návrhu uznesenia vlády SR k nej s jej predložením na rokovanie vlády SR v zmenenom termíne do 30. septembra 2001.**

Materiál prerokovala a vzala na vedomie aj Rada hospodárskej a sociálnej dohody SR na svojom plenárnom zasadnutí 29. júna 2001.